HELEN Hugo (33), ’n ma van vier jong kinders, lei ’n gesonde en aktiewe leefstyl op die kusdorp Jeffreysbaai.
Ongeveer ’n jaar ná die geboorte van haar jongste kind het die pyn erger geword. Dit is toe dat sy besluit het om ’n dokter te sien, wat haar weer na ’n kolorektale spesialis en gastroënteroloog verwys het.
Sy moet nou vir vier tot ses Oxaliplatin chemosiklusse gaan voordat die omkeeroperasie, die verwydering van die ileostomiesakkie, gedoen kan word.
Van moed opgee is daar nie sprake nie. Sy is positief, al was daar ’n tyd wat sy nie meer wou lewe nie.
“Niks kan jou vir die ileostomiesakkie voorberei nie. Dit wat binne jou liggaam moet wees, is nou buite reg langs jou naeltjie – afgeknoop soos ’n tuinslang.
“Dit is belangrik om vir my kinders deur die proses te wys dat ’n mens sterk moet wees en nie jouself jammer kry nie. Ek wil hulle leer om sterk te wees.”
Sy moet ook versigtig wees vir kosse wat ’n reuk afgee soos vis en eiers, en sy kan nie iets inneem wat gas veroorsaak nie, of die sakkie blaas op soos ’n ballon en raas.
Saam met die chemoterapiesessies moet sy vir 14 dae 3 000 mg chemotablette drink, voordat sy ’n rustyd van sewe dae het. Sy het nou reeds twee sessies ondergaan.
“Vir nou kan ek net gaan op dit wat ek op die internet gelees het: Jy het minimaal beheer oor jou stoelgang en moet altyd naby ’n badkamer wees. Maar ek kan myself nie met persone van 50 en ouer vergelyk nie.
“Volgens my dokter is dié operasie die vinnigste gewigsverliesprosedure wat jy kan kry. Jy kan tussen 10 en 20 kg verloor en is nagenoeg 30 keer per dag op die toilet vir die eerste jaar ná die operasie. Dit verskil egter van mens tot mens.
“Ek weet dit is ’n ongemaklike onderwerp om oor te praat, maar soveel mense gaan deur dit. “Daar is niemand van my ouderdom met dié soort kanker (en wat ’n sakkie moet dra), by wie ek vir raad kan aanklop nie.
“Ek lewe vir die klein goedjies en fokus op wat goed is. Doelwitte is belangrik, jy kan nie lewe vir net nou nie.”